b'\n_START_ARTICLE_\nKarpatinis maumedis\n_START_SECTION_\nEuropinis maumedis (Larix decidua) ir jo varietetai\n_START_PARAGRAPH_\nEuropinio maumed\xc5\xbeio karpatinis varietetas (Larix decidua var. carpatica) yra vienas i\xc5\xa1 trij\xc5\xb3 europinio maumed\xc5\xbeio (Larix decidua) varietet\xc5\xb3. Kiti du varietetai yra alpinis maumedis (Larix decidua var. decidua) ir lenkinis maumedis (Larix decidua var. polonica). Botanin\xc4\x97je literat\xc5\xabroje karpatinis maumedis da\xc5\xbenai nei\xc5\xa1skiriamas kaip atskiras varietetas, o apib\xc5\xabdinamas kaip lenkinis maumedis. Visi europinio maumed\xc5\xbeio varietetai tarpusavyje kry\xc5\xbeminasi._NEWLINE_I\xc5\xa1 kit\xc5\xb3 maumed\xc5\xbeio r\xc5\xab\xc5\xa1i\xc5\xb3 europiniam maumed\xc5\xbeiui artimiausi yra sibiriniai maumed\xc5\xbeiai, su kuriais lengvai kry\xc5\xbeminasi.\n_START_SECTION_\nKarpatinio varieteto europini\xc5\xb3 maumed\xc5\xbei\xc5\xb3 paplitimas Europoje ir augimviet\xc4\x97s\n_START_PARAGRAPH_\nKarpatiniai maumed\xc5\xbeiai arba europinio maumed\xc5\xbeio karpatininio varieteto med\xc5\xbeiai savaime auga kalnuotose vietov\xc4\x97se. Savaime padrikai paplit\xc4\x99 Vidurio Europoje\xc2\xa0\xe2\x80\x93 Karpat\xc5\xb3 ir Sudet\xc5\xb3 kalnuose: nuo Auk\xc5\xa1tutin\xc4\x97s Silezijos (Lenkija) iki Rumunijos. \xc4\x8cia jie auga kartu su paprastosiomis egl\xc4\x97mis, kedrin\xc4\x97mis pu\xc5\xa1imis ir paprastosiomis pu\xc5\xa1imis._NEWLINE__NEWLINE_\xc5\xa0alys ir j\xc5\xb3 dalys, kur karpatinis varietetas savaiminis:_NEWLINE__NEWLINE_Vidurio ir \xc5\xa1iaurin\xc4\x97je Rumunijoje, vakar\xc5\xb3 Ukrainos nedidel\xc4\x97je dalyje (U\xc5\xbekarpat\xc4\x97s sritis), \xc5\xa1iaurin\xc4\x97je ir vidurio Slovakijoje, \xc5\xa1iaur\xc4\x97s ryt\xc5\xb3 \xc4\x8cekijoje bei piet\xc5\xb3 ir pietvakari\xc5\xb3 Lenkijos pakra\xc5\xa1\xc4\x8diuose.\n_START_SECTION_\nPo\xc5\xbeymiai\n_START_PARAGRAPH_\nTarp vis\xc5\xb3 europinio maumed\xc5\xbeio varietet\xc5\xb3, karpatini\xc5\xb3 maumed\xc5\xbei\xc5\xb3 kankor\xc4\x97\xc5\xbeiai stambiausi: 4-6\xc2\xa0cm ilgio ir 2,5-3,5\xc2\xa0cm plo\xc4\x8dio.'